## El Centre Cultural Las Cigarreras d’Alacant reunix músics de diferents nivells per a formar una ‘Orquestra Instantània’ de música improvisada

*** El 19 d’octubre s’impartirà el taller de música improvisada i l’‘Orquestra Instantània’ oferirà un únic concert obert al públic
* La jornada musical pretén incentivar la improvisació, l’escolta i la col·laboració entre els músics**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), en col·laboració amb l’Ajuntament d’Alacant, celebra la trobada ‘Orquestra Instantània’ el pròxim 19 d’octubre en la Casa de la Música del Centre Cultural Las Cigarreras d’Alacant.

L’‘Orquestra Instantània’ és una trobada en la qual músics de tots els nivells participen en la creació d’una orquestra original, mutant i efímera.  
El CMCV pretén incentivar la improvisació, l’escolta, la comunicació, la cooperació i el joc entre els músics, a partir de diverses dinàmiques musicals.

“Des del CMCV volem impulsar la creació de noves formes d’expressió musical”, ha assegurat la secretària autonòmica, Pilar Tébar. “Estos tallers, a més de fomentar la creativitat musical, potencien la col·laboració entre músics d’una manera lúdica i el talent col·lectiu”, ha afegit.

Per la seua banda, la regidora de Cultura de l’Ajuntament d’Alacant, Nayma Bedjilali, ha assegurat que “l’Orquestra Instantània és una iniciativa que ha tingut molt d’èxit en edicions anteriors i ha convidat els alacantins a disfrutar d’un concert original i únic”.

A les 17:00 hores es donaran cita els músics en la Casa de la Música de Las Cigarreras. Durant tres hores se celebraran els tallers a càrrec dels músics Carlos Izquierdo i Nacho García.

Una vegada graduats en els estudis de la ‘Universitat Instantània’, posaran en pràctica el que han aprés. S’obriran les portes al públic, que tindrà l’oportunitat d’assistir a este original concert de 20:30 hores a les 21:30 hores.

Carlos Izquierdo i Nacho García són músics interessats per noves formes d’expressió musical. Han format part de bandes de música experimental relacionades amb la improvisació i la intervenció d’instruments electrònics.

En els últims anys han impartit tallers d’improvisació, de creació de partitures gràfiques i de modificació i fabricació d’instruments, sempre amb una pedagogia pràctica i lúdica.

El seu treball s’ha mostrat en festivals com Atronador (Alacant), In-Sonora (Madrid), NUMA Circuit (Tenerife) i en institucions com l’Institut Valencià d’Art Modern (IVAM) i el Museu d’Art Contemporani d’Alacant (MACA), entre altres.

Fecha: 16/10/2024